Fis-26 ta' Jannar 2015 ittieħdu passi mill-Kunsill biex titħaffef l-implimentazzjoni tal-hekk imsejħa Emenda ta' Doha għall-Protokoll ta' Kjoto dwar it-tibdil fil-klima. Il-Kunsill approva l-Emenda ta' Doha u talab il-kunsens tal-Parlament Ewropew sabiex jadotta deċiżjoni dwar il-konklużjoni tal-emenda. iddeċieda li jiffirma u japprova bi qbil mal-Islanda il-parteċipazzjoni tagħha fit-twettiq tal-impenji għat-tieni perjodu ta' impenn tal-Protokoll ta' Kjoto, u talab il-kunsens tal-Parlament Ewropew dwar dak it-test sabiex jadotta d-deċiżjoni dwar il-konklużjoni tiegħu. Il-Protokoll ta' Kjoto għall-Konvenzjoni Qafas tan-Nazzjonijiet Uniti dwar it-Tibdil fil-Klima jistabbilixxi miri li jorbtu għat-tnaqqis tal-emissjonijiet għal 37 pajjiż industrijalizzat u l-UE fl-ewwel perjodu ta' impenn tiegħu (mill-2008 sal-2012). B'mod ġenerali, dawn il-miri jwasslu għal medja ta' tnaqqis tal-emissjonijiet ta' 5% meta mqabbel mal-livelli tal-1990. Fil-konferenza dwar it-tibdil fil-klima ta' Doha f'Diċembru 2012, il-192 Parti għall-Protokoll ta' Kjoto adottaw emenda, li tistabbilixxi t-tieni perjodu ta' impenn (mill-1 ta' Jannar 2013 sal-31 ta' Diċembru 2020) u tistabbilixxi l-2015 bħala l-iskadenza għall-iżvilupp ta' qafas għal ftehim globali li għandu jiġi implimentat mill-2020. L-emenda ta' Doha ser tidħol fis-seħħ malli tliet kwarti tal-192 Parti jkunu rratifikawha. L-UE kienet attur prinċipali fil-ġlieda kontra t-tibdil fil-klima u kienet impenjata b'mod attiv fin-negozjati internazzjonali. Il-konferenza ta' Lima f'Diċembru 2014 kienet l-aħħar waħda mill-konferenzi internazzjonali intermedjarji dwar il-klima bejn Durban, fejn ġie deċiż il-mandat għan-negozjar ta' ftehim globali sal-2015, u Pariġi, fejn il-ftehim globali jeħtieġ li jiġi adottat f'Diċembru 2015. Ir-ratifika tal-Emenda ta' Doha għall-Protokoll ta' Kjoto ttejjeb il-kredibbiltà tal-UE u l-istati membri tagħha fin-negozjati tan-NU dwar il-klima u hija kontribut ta' valur għall-azzjoni globali dwar il-klima matul is-snin ta' qabel l-2020. Sit web tan-NU dwar it-tibdil fil-klima Emenda ta' Doha għall-Protokoll ta' Kjoto Ftehim bejn l-Unjoni Ewropea u l-Istati Membri tagħha, minn naħa waħda, u l-Islanda, min-naħa l-oħra, dwar il-parteċipazzjoni tal-Islanda fit-twettiq konġunt tal-impenji tal-Unjoni Ewropea, l-Istati Membri tagħha u l-Islanda għat-tieni perjodu ta' impenn tal-Protokoll ta' Kjoto għall-Konvenzjoni Qafas tan-Nazzjonijiet Uniti dwar it-Tibdil fil-Klima Deċiżjoni tal-Kunsill dwar l-iffirmar, f'isem l-Unjoni Ewropea, tal-ftehim bejn l-Unjoni Ewropea u l-Istati Membri tagħha, minn naħa waħda, u l-Islanda, min-naħa l-oħra, dwar il-parteċipazzjoni tal-Islanda fit-twettiq konġunt tal-impenji tal-Unjoni Ewropea, l-Istati Membri tagħha u l-Islanda għat-tieni perjodu ta' impenn tal-Protokoll ta' Kjoto għall-Konvenzjoni Qafas tan-Nazzjonijiet Uniti dwar it-Tibdil fil-Klima Ara l-paġna tal-laqgħa